
A V I Z

asupra  propunerii legislative privind gratuităţi la asistenţa medicală, medicamente şi proteze


În conformitate cu prevederile art.95 din Regulamentul Camerei Deputaţilor, republicat, cu  modificările  ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind gratuităţi la asistenţa medicală, medicamente şi proteze, trimisă cu adresa nr. Pl- x 94 din  11 februarie 2009, înregistrată sub nr.31/190 din 12 februarie 2009. 

Senatul, în calitate de primă Cameră sesizată a respins propunerea legislativă în şedinţa din  4 februarie 2009.
Potrivit dispoziţiilor art.75 din Constituţia României, republicată, şi ale art.92 alin.(9) pct. 2 din Regulamentul Camerei Deputaţilor, republicat, cu modificările ulterioare, Camera Deputaţilor este  Cameră decizională. 

             
În temeiul prevederilor art. 61 din Regulamentul Camerei Deputaţilor, republicat, cu modificările ulterioare, Comisia a dezbătut propunerea legislativă menţionată mai sus, în şedinţa din  25  februarie 2009.



Membrii Comisiei au examinat iniţiativa legislativă supusă avizării, expunerea de motive şi avizul favorabil al Consiliului Legislativ nr. 864 din 22 iulie 2008. 

În urma dezbaterilor, cu unanimitate de voturi, s-a hotărât avizarea negativă a propunerii legislative, deoarece în conformitate cu prevederile Titlului VII din Legea nr. 95/2006 privind reforma în domeniul sănătăţii, cu modificările şi completările ulterioare, în România, principalul sistem de ocrotire şi finanţare a sănătăţii populaţiei este sistemul de asigurări sociale de sănătate, în cadrul căruia se asigură accesul la pachetul de servicii de bază pentru toţi asiguraţii, cetăţeni români cu domiciliul în ţară, precum şi cetăţenii străini şi apatrizii care au solicitat şi obţinut prelungirea dreptului de şedere sau a domiciliului în România şi fac dovada plăţii contribuţiei la fond. 


În raport cu obiectul şi conţinutul său, iniţiativa legislativă  face parte din categoria legilor organice.

